钦定古今图书集成/历象汇编/庶征典/第011卷 > 罗泌路史 > 《帝甲》
## 钦定古今图书集成/历象汇编/庶征典/第011卷 > 罗泌路史 > 《帝甲》

汉儒之言，《左氏》以五灵妃、五方行而为之说。龙为木，
凤为火，麟为土，白虎为金，神龟为水。水生木，水生则
木王，木生火，木生则火王。土与金水亦复如是，皆修
其母以致其子。是故水官修而龙至，水官修而凤至，
火官修而麟至，土官修而白虎至，金官修而神龟至。
于是又为说曰：“视明礼修则麟出，言从义服则龟游，
貌恭仁成则凤来，思睿信立则虎扰，听聪智得则龙
见”，皆言修母以致子，其为祥瑞之说也盖如此，可谓
屑矣。虽然天地之间，不离乎五，拓而言之，则是理也。
故东方多龙，南方多凤，西方多虎，而麟游乎中土；北
方一六，虚危无位。是故神龟藏六而神颛顼。王者之
行，左青龙，右白虎，前朱雀，后元武，而招摇大角乃在
其上，斯亦以其粗尔。至于其微，则有能言者矣。后世
国不修其官，官不辨其事，而小大之政阙，故《传》曰：“水
官弃矣，而龙不生得。”